O‘zbekiston Respublikasi Vazirlar Mahkamasining 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da

O‘zbekiston Respublikasi Vazirlar Mahkamasining 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da amalga oshirishga oid davlat dasturining (bundan buyon matnda Davlat dasturi deb yuritiladi) 2021-yil I yarim yilligida bajarilishi yuzasidan hisobotini ko‘rib chiqib, O‘zbekiston Respublikasi Oliy Majlisi Qonunchilik palatasi ta’kidlaydiki, hisobot davrida Davlat dasturida belgilangan vazifalarni hayotga tatbiq etish borasida qator tizimli ishlar amalga oshirilgan. 
 Hukumat tomonidan o‘z vaqtida ko‘rilgan amaliy chora-tadbirlar makroiqtisodiy barqarorlikni ta’minlashga xizmat qilgan. Xususan, o‘tgan davrda yalpi ichki mahsulotning o‘sishi o‘tgan yilning mos davriga nisbatan 106,2 foizni tashkil etgan, savdo aylanmasi hajmi 104,4 trln. so‘mni tashkil qilib, o‘tgan yilga nisbatan 109 foizga o‘sgan.
 O‘zbekiston Respublikasi Davlat budjeti daromadlari 74,9 trln. so‘mga ijro etilib, Davlat budjetining jami xarajatlari 79,3 trln. so‘mni, shundan ijtimoiy sohaga yo‘naltirilgan xarajatlar 40,4 trln. so‘mni tashkil qilgan.
 Hisobot davrida O‘zbekiston fuqaroligini berish tartibini takomillashtirish borasidagi islohotlar izchil davom ettirilgan. Jumladan, mamlakatimizga 2005-yil 1-yanvarga qadar kelib, doimiy yashayotgan, shuningdek mamlakatimizda 15 yil davomida doimiy yashab turgan fuqaroligi bo‘lmagan (chet davlat fuqaroligini qabul qilmagan) shaxslar tomonidan istak bildirilgan taqdirda ularni O‘zbekiston Respublikasi fuqarosi deb tan olish tartibi joriy qilingan.
 Hisobot davrida davlat va jamiyat qurilishi tizimini takomillashtirish borasida ham sezilarli ishlar bajarilgan. Xususan, O‘zbekiston Respublikasi Prezidenti hujjatlari ijrosini nazorat qilishning mutlaqo yangi tizimi yo‘lga qo‘yilgan, aholi va tadbirkorlik subyektlarining davlat organlari bilan munosabatga kirishishida qator byurokratik to‘siqlar tubdan qisqartirilgan.
 Davlat organlarida ochiqlik va oshkoralikni ta’minlash mexanizmlari yanada takomillashtirilgan. Jumladan, 2021-yil 1-iyuldan boshlab amalga oshirilgan davlat xaridlari, shu jumladan to‘g‘ridan to‘g‘ri shartnomalar bo‘yicha xarid qilinadigan tovarlar (ishlar, xizmatlar), davlat organlarining yillik xarajatlari smetasi va uning ijrosi, shu jumladan obyektlarni qurish, rekonstruksiya qilish va kapital ta’mirlash borasidagi ma’lumotlarni Ochiq ma’lumotlar portaliga joylashtirish hamda har chorakda yangilab borish amaliyoti joriy etilgan. 
 Yoshlarni qo‘llab-quvvatlash va aholi salomatligini mustahkamlash hamda ijtimoiy sohani rivojlantirish yo‘nalishida ham bir qator ishlar amalga oshirilgan. Jumladan, Qoraqalpog‘iston Respublikasi va viloyatlarda jami 425 ming 662 nafar yoshning bandligi ta’minlangan, 107 ming 241 nafar yosh kasb-hunar va tadbirkorlikka o‘qitilgan hamda 70 ming 424 nafar yosh “1+1” loyihasi asosida tadbirkor va usta-hunarmandlarga biriktirilgan. 
 O‘tgan davrda aholi salomatligini mustahkamlash, sog‘liqni saqlash tizimida olib borilayotgan islohotlarni yanada jadallashtirish yuzasidan O‘zbekiston Respublikasi Prezidentining 2 ta farmoni, 5 ta qarori qabul qilingan.
 Barcha respublika ixtisoslashtirilgan ilmiy-amaliy tibbiyot markazlari va ularning 211 ta hududiy filiali va yo‘nalish bo‘yicha ilmiy-uslubiy yordam ko‘rsatuvchi bo‘lim va dispansyerlarda teletibbiyot aloqasi o‘rnatilgan. Hisobot davrida teletibbiyot aloqasi orqali 34 586 nafar bemor maslahat olgan, 348 ta seminar, 312 ta onlayn master klass darsi, 2 828 ta onlayn konsilium, 176 ta onlayn jarrohlik amaliyoti o‘tkazilgan.
 Ixtisoslashtirilgan tibbiyot markazlari mutaxassislari tomonidan o‘tgan davrda 759 ta yuqori texnologik operatsiya amalga oshirilgan, ular ishtirokida hududlarda 32 677 ta ko‘rik o‘tkazilgan.
 Joriy yilning birinchi yarim yilligida Davlat dasturidagi bajarilishi belgilangan 116 ta banddan 89 tasi to‘liq bajarilgan, 2 tasining bajarilish muddati uzaytirilgan, 25 tasining ijrosini to‘liq ta’minlash yuzasidan zarur choralar ko‘rilmoqda.
 Davlat dasturida nazarda tutilgan tadbirlarning ijrosini ta’minlash borasida amalga oshirilgan ijobiy ishlar bilan bir qatorda, ayrim bandlarning bajarilishi kechikmoqda, qator vazifalarning ijrosi bugungi kunga qadar ta’minlanmasdan qolmoqda.
 Jumladan, Davlat dasturining 7-bandiga muvofiq davlat fuqarolik xizmatida kadrlarni tanlash, ularning malakasini oshirish va faoliyatini baholash bo‘yicha samarali va ochiq tizimni joriy etishni, 149-bandiga ko‘ra, har bir tumanning imkoniyati va rivojlanish yo‘nalishidan kelib chiqib, dehqonchilik bilan shug‘ullanadigan ehtiyojmand oilalarga 0,1 gektardan 1 gektargacha yer maydonlari ajratishni nazarda tutuvchi normativ-huquqiy hujjatlarni qabul qilish ishlari kechikmoqda. 
 Davlat dasturining 267-bandiga asosan, chet elda istiqomat qilayotgan vatandoshlarimizni har tomonlama qo‘llab-quvvatlash, ularni O‘zbekistonning ijtimoiy-iqtisodiy, madaniy va sayyohlik salohiyatini oshirish jarayonlariga faol jalb qilish bilan bog‘liq ishlar bugungi kunga qadar yakunlanmagan.
 Shuningdek yil davomida ijro etilishi belgilangan ayrim vazifalarning bajarilishi muddati kechikayotganligiga, Davlat dasturi doirasida ajratilgan mablag‘lar to‘liq o‘zlashtirilmayotganligiga ham deputatlar tomonidan e’tibor qaratildi. Jumladan, Davlat dasturining 146-bandiga muvofiq, kambag‘al va ishsiz fuqarolarni doimiy daromad manbai bilan ta’minlash maqsadida ularni kasb-hunarga va tadbirkorlikka o‘qitish bo‘yicha tizimni to‘liq joriy etish, o‘qishga jalb qilingan fuqarolar qamrovini kengaytirish vazifasi uchun ajratilishi nazarda tutilgan 140,5 mlrd. so‘mdan atigi 14,4 mlrd. so‘mi o‘zlashtirilganligi (yoki 10,2 foizi) bu boradagi ishlarni yil yakuniga qadar yakunlash imkonini pasaytiradi. 
 Davlat dasturining ko‘rib chiqilayotgan davrdagi ijrosiga oid hisobotni muhokama qilish chog‘ida Qonunchilik palatasidagi siyosiy partiyalar fraksiyalari Davlat dasturining ijrosini ta’minlashda Hukumat a’zolari jamiyat hayotidagi boshqa bir qator muhim masalalarga ham alohida e’tibor qaratishi lozimligini qayd etdilar. 
 Jumladan, bugungi murakkab sharoitda koronavirus infeksiyasining tarqalishiga qarshi kurashish, aholining sog‘lig‘ini muhofaza qilish va sanitariya-epidemiologik osoyishtalikni ta’minlash, aholini koronavirusga qarshi emlash ishlarini yanada jadallashtirish hamda ushbu jarayonning sifatli olib borilishi ustidan nazoratni kuchaytirish yuzasidan zarur chora-tadbirlar ko‘rilishi ta’kidlab o‘tildi. 
 Shu bilan bir qatorda, koronavirus pandemiyasi davrida aholining ijtimoiy himoyaga muhtoj qatlamlarini va tadbirkorlik subyektlarini qo‘llab-quvvatlash, aholi bandligini ta’minlash, ta’lim muassasalarining moddiy-texnika bazasini mustahkamlash, ta’lim tizimiga xususiy sektorni jalb qilish, oziq-ovqat xavfsizligini ta’minlash, asosiy oziq-ovqat mahsulotlari narxining keskin oshib ketishiga yo‘l qo‘ymaslik masalalariga e’tiborni kuchaytirish zarurligi ta’kidlab o‘tildi. 
 Yuqoridagilardan kelib chiqib, “Parlament nazorati to‘g‘risida”gi O‘zbekiston Respublikasi Qonunining 81-moddasiga muvofiq O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Vazirlar Mahkamasining 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da amalga oshirishga oid davlat dasturining 2021-yil I yarim yilligida bajarilishi yuzasidan hisoboti ma’lumot uchun qabul qilinsin. 
 2. O‘zbekiston Respublikasi Vazirlar Mahkamasiga:
 O‘zbekiston Respublikasi Prezidentining 2021-yil 3-fevraldagi “2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da amalga oshirishga oid davlat dasturi to‘g‘risida”gi PF-6155-sonli Farmonida belgilangan ustuvor yo‘nalishlarni o‘z vaqtida va sifatli amalga oshirish; 
 vazirliklar, idoralar va hududlar kesimida Davlat dasturining bajarilishi holatini O‘zbekiston Respublikasi Vazirlar Mahkamasi Rayosati majlislarida doimiy ravishda muhokama qilib borish; 
 Davlat dasturida ijro muddati uzaytirilgan 2 ta hamda bajarilishi to‘liq yakunlanmagan 25 ta bandda belgilangan vazifalarni o‘z vaqtida amalga oshirish yuzasidan mutasaddi vazirlik va idoralar rahbarlarining shaxsiy mas’uliyatini yanada kuchaytirish choralarini ko‘rish;
 Davlat dasturida belgilangan tadbirlarni amalga oshirish uchun ajratilgan mablag‘larni o‘z vaqtida o‘zlashtirish va ulardan maqsadli foydalanishni ta’minlash choralarini ko‘rish;
 O‘zbekiston Respublikasi Vazirlar Mahkamasi tarkibiga kirmaydigan davlat organlari asosiy ijrochi bo‘lgan bandlarning bajarilishi yuzasidan hamkorlikni kuchaytirish; 
 Davlat dasturida belgilangan tadbirlarning amalga oshirilishini tizimli monitoring qilish, ularning sifatli va o‘z vaqtida bajarilishini ta’minlash yuzasidan ta’sirchan choralarni ko‘rish;
 Davlat dasturida ko‘zda tutilgan qonun loyihalari belgilangan muddatlarda tayyorlash bilan birga ularning sifatli va puxta huquqiy ekspertizadan o‘tkazilishini ta’minlash; 
 Davlat dasturida nazarda tutilgan har bir tadbirning bajarilishini uning natijadorligi nuqtai nazaridan tahlil qilib borish;
 Davlat dasturining bajarilishini muhokama qilish jarayonida siyosiy partiyalar fraksiyalari tomonidan ko‘tarilgan masalalarni hal etish yuzasidan ta’sirchan nazorat o‘rnatish tavsiya etilsin.
 3. O‘zbekiston Respublikasi Oliy Majlisining Qonunchilik palatasidagi siyosiy partiyalar fraksiyalariga:
 Davlat dasturi doirasida amalga oshirilayotgan islohotlarning mohiyati va ahamiyatini keng jamoatchilikka yetkazish;
 koronavirusga qarshi emlash tadbirlarining o‘z vaqtida va samarali tashkil etilishi, bu borada ajratilayotgan budjet mablag‘laridan maqsadli foydalanilishi ustidan parlament va deputat nazoratini o‘rnatish; 
 Davlat dasturida belgilangan ustuvor yo‘nalishlarning samarali ijro etilishi ustidan o‘z partiyaviy maqsad va vazifalaridan kelib chiqib, ta’sirchan jamoatchilik nazoratini amalga oshirish tavsiya etilsin.
 4. O‘zbekiston Respublikasi Oliy Majlisi Qonunchilik palatasining qo‘mitalari:
 Davlat dasturining 67 va 95-bandlarida belgilangan tadbirlarning bajarilish muddatlari mos ravishda joriy yilning 1-noyabr va 1-sentabrigacha uzaytirilganligini inobatga olib, ushbu bandlarning ijrosi yuzasidan parlament nazoratini o‘rnatsin; 
 Davlat dasturida ijrosi to‘liq ta’minlanmagan quyidagi bandlarning bajarilishi ustidan samarali monitoring o‘rnatsin va ushbu bandlar yuzasidan amalga oshirilgan ishlarning natijalari to‘g‘risida 2021-yil 1-oktabrga qadar O‘zbekiston Respublikasi Oliy Majlisi Qonunchilik palatasining Kengashiga ma’lumot taqdim etsin: 
 Budjet va iqtisodiy islohotlar qo‘mitasi — 145-band;
 Korrupsiyaga qarshi kurashish va sud-huquq masalalari qo‘mitasi — 1, 7, 27, 30, 34-bandlar; 
 Mehnat va ijtimoiy masalalar qo‘mitasi — 142-band;
 Xalqaro ishlar va parlamentlararo aloqalar qo‘mitasi — 267-band;
 Fan, ta’lim, madaniyat va sport masalalari qo‘mitasi — 231, 234, 237-bandlar; 
 Sanoat, qurilish va savdo masalalari qo‘mitasi — 67, 94, 95-bandlar;
 Agrar va suv xo‘jaligi masalalari qo‘mitasi — 149-band;
 Demokratik institutlar, nodavlat tashkilotlar va fuqarolarning o‘zini o‘zi boshqarish organlari qo‘mitasi — 5, 6, 12, 257-bandlar;
 Innovatsion rivojlanish, axborot siyosati va axborot texnologiyalari masalalari qo‘mitasi — 17 va 36-bandlar;
 Ekologiya va atrof muhitni muhofaza qilish masalalari qo‘mitasi — 242-band.
 5. Ushbu Qaror O‘zbekiston Respublikasi Vazirlar Mahkamasiga yuborilsin.
 6. Mazkur Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining o‘rinbosari A. Xaitov zimmasiga yuklatilsin.
 7. Ushbu Qaror qabul qilingan kundan e’tiboran kuchga kiradi.